Title: ประกาศคณะกรรมการวิชาชีพ สาขาการแก้ไขความผิดปกติของการสื่อความหมาย ฉบับที่ 1 (พ.ศ. 2549) เรื่อง หลักเกณฑ์ วิธีการ และเงื่อนไขในการประกอบโรคศิลปะ ของนักเรียน นักศึกษา หรือผู้รับการฝึกอบรมซึ่งทำการฝึกหัดหรืออบรม ในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ประกาศคณะกรรมการวิชาชีพ

ประกาศคณะกรรมการวิชาชีพ
สาขาการแก้ไขความผิดปกติของการสื่อความหมาย
ฉบับที่ ๑ (พ.ศ. ๒๕๔๙)
เรื่อง หลักเกณฑ์ วิธีการ
และเงื่อนไขในการประกอบโรคศิลปะ
ของนักเรียน นักศึกษา
หรือผู้รับการฝึกอบรมซึ่งทำการฝึกหัดหรืออบรม
ในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

อาศัยอำนาจตามความในมาตรา
๓๐ (๓) แห่งพระราชบัญญัติการประกอบโรคศิลปะ พ.ศ. ๒๕๔๒
คณะกรรมการวิชาชีพสาขาการแก้ไขความผิดปกติของการสื่อความหมายออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศคณะกรรมการวิชาชีพสาขาการแก้ไขความผิดปกติของการสื่อความหมาย
ฉบับที่ ๑ (พ.ศ. ๒๕๔๙) เรื่อง หลักเกณฑ์ วิธีการ
และเงื่อนไขในการประกอบโรคศิลปะของนักเรียน นักศึกษา
หรือผู้รับการฝึกอบรมซึ่งทำการฝึกหัดหรืออบรมในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ข้อ
๒[๑]  ประกาศนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในประกาศนี้
นักเรียน นักศึกษา หมายความว่า
บุคคลซึ่งอยู่ระหว่างทำการศึกษาในหลักสูตรปริญญาหรือประกาศนียบัตรเทียบเท่าปริญญาในสาขาวิชาความผิดปกติของการสื่อความหมาย
จากสถาบันการศึกษาที่คณะกรรมการวิชาชีพรับรอง
ผู้รับการฝึกอบรม หมายความว่า
บุคคลซึ่งเข้ารับการฝึกหัดหรืออบรมในหลักสูตรเกี่ยวกับความผิดปกติของการสื่อความหมายจากสถาบันการศึกษาที่คณะกรรมการวิชาชีพรับรอง
คณะกรรมการวิชาชีพ หมายความว่า
คณะกรรมการวิชาชีพสาขาการแก้ไขความผิดปกติของการสื่อความหมาย
ผู้ประกอบโรคศิลปะ หมายความว่า
ผู้ประกอบโรคศิลปะสาขาการแก้ไขความผิดปกติของการสื่อความหมาย

ข้อ
๔  ให้นักเรียน นักศึกษา
หรือผู้รับการฝึกอบรมกระทำการประกอบโรคศิลปะภายใต้ความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรมได้ดังต่อไปนี้
(๑) ตามกิจกรรมที่กำหนดในหลักสูตรของสถาบันการศึกษาที่ได้รับการรับรองจากคณะกรรมการวิชาชีพ
หรือ
(๒)
กิจกรรมอื่นตามที่ได้รับมอบหมายจากผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ข้อ
๕ 
ในกรณีที่มีปัญหาตามประกาศนี้ให้ประธานกรรมการการประกอบโรคศิลปะเป็นผู้วินิจฉัยชี้ขาด

ประกาศ ณ วันที่ ๕
ตุลาคม พ.ศ. ๒๕๔๙
พูนพิศ  อมาตยกุล
ประธานกรรมการวิชาชีพ
สาขาการแก้ไขความผิดปกติของการสื่อความหมาย

วัชศักดิ์/จัดทำ
๒๒ พฤศจิกายน ๒๕๔๙

โชติกานต์/ปรับปรุง
๑๔ พฤศจิกายน ๒๕๕๙

[๑] ราชกิจจานุเบกษา เล่ม ๑๒๓/ตอนพิเศษ ๑๑๙ ง/หน้า ๑๔/๑๗ พฤศจิกายน ๒๕๔๙